DEĊIŻJONI TAL-KUNSILL
tat-18 ta' Jannar 2005
dwar il-kondizzjonijiet u l-modalitajiet li jiggvernaw il-preżentazzjoni
u l-ipproċessar ta’ applikazzjonijiet għal ħatra bħala mħallef tat-Tribunal għas-Servizz Pubbliku ta’ l-Unjoni Ewropea
(2005/150/KE, Euratom)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra t-Trattat li jistabbilixxi l-Komunità Ewropea ta’ l-Enerġija Atomika,
Wara li kkunsidra l-Protokoll dwar l-Istatut tal-Qorti tal-Ġustizzja, kif emendat bid-Deċiżjoni tal-Kunsill 2004/752/KE, Euratom tat-2 ta’ Novembru 2004 li tistabbilixxi t-Tribunal għas-Servizz Pubbliku ta’ l-Unjoni Ewropea (1), u b’mod partikolari l-Artikolu 3(2) ta’ l-Anness I miegħu,
Wara li kkunsidra r-rakkomandazzjoni tal-Qorti tal-Ġustizzja tat-2 ta’ Diċembru 2004,
Billi:
(1)
Id-Deċiżjoni 2004/752/KE, Euratom stabbilixxiet it-Tribunal għas-Servizz Pubbliku ta’ l-Unjoni Ewropea u emendat il-Protokoll dwar l-Istatut tal-Qorti tal-Ġustizzja.
(2)
L-Anness I ġdid mal-Protokoll dwar l-Istatut tal-Qorti tal-Ġustizzja jipprovdi fl-Artikolu 3(2) li l-Kunsill għandu jiddetermina l-kondizzjonijiet u l-modalitajiet li jiggvernaw il-preżentazzjoni u l-ipproċessar ta’ applikazzjonijiet għal ħatra bħala mħallef tat-Tribunal għas-Servizz Pubbliku ta’ l-Unjoni Ewropea. Din id-dispożizzjoni għandha tiġi applikata,
IDDEĊIEDA KIF ĠEJ:
Artikolu 1
Il-kondizzjonijiet u l-modalitajiet li jiggvernaw il-preżentazzjoni u l-ipproċessar ta’ applikazzjonijiet għal ħatra bħala mħallef tat-Tribunal għas-Servizz Pubbliku ta’ l-Unjoni Ewropea huma annessi ma’ din id-Deċiżjoni.
Artikolu 2
Is-Segretarju Ġenerali tal-Kunsill għandu jkollu r-responsabbiltà li jippubblika, u li jxerred b’mod adegwat, l-avviżi ta' postijiet battala bħala membri tat-Tribunal għas-Servizz Pubbliku ta’ l-Unjoni Ewropea.
Artikolu 3
Din id-Deċiżjoni għandha tibda jkollha effett fil-jum wara dak tal-pubblikazzjoni tagħha fil-Ġurnal Uffiċjali ta’ l-Unjoni Ewropea.
Magħmula fi Brussel, nhar it-18 ta' Jannar 2005.